**Informatīvais ziņojums**

**“Par 2020. gada 17.-18. jūlija Eiropadomē izskatāmajiem jautājumiem”**

Š.g. 17.-18. jūlijā notiks Eiropadome par ES daudzgadu budžeta un Atveseļošanas instrumenta pakotni. Latviju pārstāvēs ministru prezidents Arturs Krišjānis Kariņš. Šobrīd aktuāls ir Eiropas Komisijas š.g. 27. maija priekšlikums, kas ietver divus elementus:

1) priekšlikums ES daudzgadu budžetam 2021.-2027. gadam 1.1 trilj. EUR apmērā, kura pamatā ir saglabāts Eiropadomes prezidenta Šarla Mišela š.g. februāra piedāvājums.

2) priekšlikums jaunam Atveseļošanās instrumentam ES atlabšanai no Covid-19 krīzes radītajām sekām. Atveseļošanās instruments caur ar esošām ES daudzgadu budžeta programmu starpniecību nodrošinās papildus finanšu atbalstu visām ES dalībvalstīm 750 mljrd. EUR apmērā.

Atveseļošanās instrumenta finansējumu 750 mljrd. EUR apmērā veidos Eiropas Komisijas aizņēmums starptautiskajos finanšu tirgos. Eiropas Komisijas aizņēmumu paredzēts atmaksāt no 2028. gada līdz 2058. gadam, izmantojot līdzšinējos un/vai, iespējams, jaunus pašu resursu veidus.

ES valstu un valdību vadītāju diskusijas pamatu veidos sarunu ietvara dokuments (*Negotiating Box, NegBox*), kuru pirms Eiropadomes izplatīs Eiropadomes prezidenta Šarla Mišela (*Charles Michel*) birojs. *NegBox* ietver visus sarunu pamata elementus, par kuriem jāpanāk dalībvalstu politiskā vienošanās. Tādējādi dalībvalstu gala vienošanās par ES daudzgadu budžetu un Atveseļošanās instrumentu nozīmē vienošanos par *NegBox*.

Latvijas nostāja:

* Latvija atbalsta vienošanās panākšanu par ES daudzgadu budžetu un Atveseļošanās instrumentu pēc iespējas ātrāk, lai nodrošinātu savlaicīgu finansējuma apgūšanu un ES investīciju nepārtrauktību.
* Latvija atzinīgi vērtē Atveseļošanās instrumentafinansiālo pienesumu Kohēzijas politikai un Kopējai lauksaimniecības politikai.
* Latvija atbalsta Eiropas Komisijas priekšlikumu piešķirt papildus finansējumu lauku attīstībai. Vienlaikus ES daudzgadu budžeta sarunu kontekstā turpināsim iestāties par lauksaimniecības tiešmaksājumu izlīdzināšanu.
* Attiecībā uz ES budžeta ieņēmumiem Latvija dod priekšroku uz nacionālā kopienākuma (NKI) balstītajam ieņēmumu veidam, taču vienlaikus kompromisa vārdā Latvija ir gatava izskatīt iespēju palielināt ES budžeta ieņēmumus ar jauniem pašu resursiem.

|  |  |
| --- | --- |
| Iesniedzējs: Ārlietu ministra vietā – finanšu ministrs | J.Reirs |

Vīza: valsts sekretāra p.i. A. Kurme

A.Gaņģe, 67016381

Alise.Gange@mfa.gov.lv